Moord op Limpopo-wildboer: Nog vyf verdagtes in hofDie eerste verdagte wat in verband met die moord op Piet Venter in die Rooiberg-omgewing in Limpopo in hegtenis geneem is. Foto: Spoorsnyers Vyf van die ses persone wat in verband met die moord op Piet Venter (51), die wildboer van die Rooiberg-omgewing, in hegtenis geneem is, het Dinsdag in die Bela Bela-landdroshof in Limpopo verskyn. Johannes Joubert (19), Johan du Toit (52), Elisabeth Ricco (40), Mona Oosthuizen (46) en John Pride Johanisse (40) staan tereg op aanklag van moord, die besit van ongelisensieerde vuurwapens en ammunisie, huisbraak en diefstal,” het lt.kol. Malesela Ledwaba, woordvoerder van die polisie, gesê. “Die saak is tot 23 November uitgestel waar hulle formeel aansoek sal doen om borgtog.” ŉ Sesde verdagte, Reuben Miles (29), het Maandag in die hof verskyn. Sy saak is tot 24 November uitgestel wanneer hy na verwagting ook sal aansoek doen om borgtog. Al die verdagtes bly in aanhouding. Maroela Media het vroeër berig Venter is Vrydagaand op sy plaas, Chaheng Hunting Safaris tussen Thabazimbi en Bela-Bela, vermoor. Miles is Saterdagoggend in verband met die moord in hegtenis geneem terwyl die ander vyf verdagtes binne 24 uur daarna in hegtenis geneem is. Venter het geslaap toe ŉ onbekende aantal persone toegang tot sy plaashuis bekom en hom oorweldig en vermoor het. “Voorlopige ondersoek dui daarop dat hy verwurg is. ŉ Nadoodse ondersoek sal egter gedoen word om presies te bepaal hoe hy dood is,” het Ledwaba vroeër gesê. Die aanvallers het met die boer se kluis van die toneel gevlug. Die gesteelde kluis, met ŉ vuurwapen, ammunisie en kontant, is kort daarna in ŉ veld buite die dorp opgespoor. Lees alle vorige berigte oor Piet Venter op Maroela Media.